Document ID: 32014R0051

KOMISIJOS REGLAMENTAS (ES) Nr. 51/2014
2014 m. sausio 20 d.
kuriuo dėl didžiausios leidžiamosios dimetomorfo, indoksakarbo ir piraklostrobino likučių koncentracijos tam tikruose produktuose arba ant jų iš dalies keičiamas Europos Parlamento ir Tarybos reglamento (EB) Nr. 396/2005 II priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
didžiausia leidžiamoji dimetomorfo, indoksakarbo ir piraklostrobino likučių koncentracija (toliau - DLK) nustatyta Reglamento (EB) Nr. 396/2005 II priede;
(2)
pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos dimetomorfo, DLK, vadovaujantis procedūra, pagal kurią šį produktą būtų galima naudoti prieskonių (išskyrus muskatą) sėkloms ir kmynų vaisiams apsaugoti;
(3)
pateikta paraiška leisti naudoti indoksakarbą pipirnėms, ankstyvosioms barborytėms, raukšlėtiesiems bastučiams, salotoms ir kitiems salotiniams augalams, portulakoms, burokų lapams, špinatams ir panašiems augalams (lapams) apsaugoti. Pateikta paraiška leisti naudoti piraklostrobiną topinambams apsaugoti;
(4)
pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;
(5)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;
(6)
dėl visų paraiškų Tarnyba padarė išvadą, kad visi duomenims keliami reikalavimai yra įgyvendinti ir pareiškėjų prašomi DLK pakeitimai yra priimtini vartotojų saugos požiūriu, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų poveikis vartojant visus maisto produktus, kuriuose jų gali būti, nei trumpalaikis poveikis vartojant labai daug atitinkamų kultūrinių augalų ir produktų nekeltų pavojaus viršyti leidžiamą paros dozę (LPD) arba ūmaus poveikio etaloninę dozę (ŪPED);
(7)
remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, tam tikri DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;
(8)
2013 m. liepos 12 d. Komisijos reglamentu (ES) Nr. 668/2013 (3) kelioms prekėms buvo nustatyta dimetomorfo, indoksakarbo ir piraklostrobino DLK. Tas reglamentas taikomas nuo 2014 m. vasario 2 d., todėl tikslinga numatyti, kad šiame reglamente nustatyta DLK būtų taikoma nuo tos pačios dienos;
(9)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(10)
šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. vasario 2 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. sausio 20 d.

Labels: 1
17
0
3
6